
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595




РЕШЕНИЕ
№ РС-27-20-049

	Днес, 13.05.2020 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

	Председател: Сотир Цацаров
	Заместник – председател: Антон Славчев
	Член: Антоанета Цонкова
	Член: Пламен Йоцов
	Член: Силвия Къдрева

У С Т А Н О В И:

	Производството е образувано по реда на чл. 71, ал. 1, предложение първо от Закона за противодействие на корупцията и за отнемане на незаконно придобитото имущество (ЗПКОНПИ), образувано въз основа на Решение за образуване на производство за конфликт на интереси № КИ-006 от 22.01.2020 г. по сигнал с рег. № ЦУ01/С-27/10.01.2020 г. на КПКОНПИ.
	Сигналът е подаден против Александър Иванов –– общински съветник в Общински съвет – П. (ОбС-П.).
	По същество, в сигнала се твърди, че Александър Иванов, в качеството му на общински съветник в Общински съвет – П. е едновременно член на орган на управление и представляващ Сдружение „***“ с ЕИК  ***, член на Управителния съвет на Сдружение „***“ с ЕИК *** и член на Управителния съвет на Сдружение „***“ с ЕИК ***. Същите получават финансиране от общинския бюджет на Община П.. На 30.12.2019 г. Иванов, в качеството му на общински съветник е участвал в заседание на Общински съвет – П. и е гласувала „за“ актуализация на бюджета на общината, с която се одобряват извършени по-рано през годината плащания на значителни суми – публични средства, към същите юридически лица с нестопанска цел.
	Към сигнала, като доказателства са приложени: справки от Търговския регистър, Протокол № 3 от проведено заседание на Общински съвет – П. на 30.12.2019 г. и разпечатка на поименното гласуване на общинските съветници.
	От председателя на Постоянна комисия по ЗПОКОНПИ при Общински съвет – П. са изискани и представени следните доказателства: клетвен лист на Александър Иванов за мандат 2015-2019 и клетвен лист за мандат 2019 – 2023 г.; Решение № 4 от 31.01.2020 г., относно: Приемане на бюджета на Община – П. за 2020 г., ведно със списък на поименното гласуване; Протокол № 1 от 31.01.2020 г. от проведено заседание на Общински съвет – П.; Решение № 2 от 31.01.2019г. относно: Приемане бюджета на Община – П. за 2019 г., ведно със списък на поименното гласуване; Протокол № 1 от 31.01.2019г. от проведеното заседание на Общински съвет – П.; Решение № 122 от 31.07.2019г. относно: Актуализация на бюджета на Община – П. към 30.06.2019г., ведно със списък с поименното гласуване; Протокол № 8 от 31.07.2019г. от проведено заседание на ОбС-П.; Решение № 12 от 30.12.2019 г.,  относно: Актуализация на бюджета на Община – П. към 31.12.2019 г.; списък на поименното гласуване; Протокол № 3 от 30.12.2019 г. от проведено заседание на Общински съвет – П.; Решение № 1 от 31.01.2018г. относно: Приемане на бюджета на Община – П. за 2018г., ведно със списък с поименното гласуване; Протокол № 1 от 31.01.2018г. от проведено заседание на ОбС-П.; Решение № 112 от 31.07.2018г. относно: Актуализация на бюджета на Община – П. към 31.07.2019г., ведно със списък с поименното гласуване;  Протокол № 8 от 31.07.2018г. от проведено заседание на ОбС-П.; Решение № 204 от 28.12.2018г. относно: Актуализация на бюджета на Община – П. към 31.12.2018г., ведно със списък с поименното гласуване; Протокол № 14 от 28.12.2018г. от проведено заседание на ОбС-П.; Решение № 1 от 30.01.2017г. относно: Приемане на бюджета на Община – П. за 2017г., ведно със списък с поименното гласуване;  Протокол № 1 от 30.01.2017г. от проведено заседание на ОбС-П.; Решение № 112 от 27.07.2017г. относно: Актуализация на бюджета на Община – П. към 31.07.2017г., ведно със списък с поименното гласуване; Протокол № 8 от 27.07.2017г. от проведено заседание на ОбС-П.; Решение № 195 от 29.12.2017г. относно: Актуализация на бюджета на Община П. към 31.12.2017г., ведно със списък с поименното гласуване; Протокол № 13 от 29.12.2017г. от проведено заседание на ОбС-П.; 
С оглед твърденията в сигнала, служебно са приобщени следните доказателства от производство с рег. № ЦУ 01/С-26/10.01.2020г. на КПКОНПИ: Удостоверение с изх. № 125/04.03.2020 г. от Сдружение „***“, Удостоверение с изх. № 15/04.03.2020 г. от Сдружение „***“, Удостоверения с изх. № 44, 45, 46 и 47 от 02.03.2020г. от Сдружение „***“; договори № 248/07.03.2017 г., № 143/01.03.2018 г., № 77/07.02.2019 г., № 753/30.11.2018 г., № 787/04.12.2019 г., сключени между Община П. и Сдружение „***“, ведно с фактури; анекс № 105/03.02.2017 г., договор № 193/20.02.2017 г., анекс № 642/31.05.2017 г., договор № 825/31.07.2017 г., договор № 896/08.09.2017 г., анекс № 1105/04.12.2017 г., анекс № 89/05.02.2028 г., анекс № 149/06.03.2018 г., анекс № 234/02.04.2018 г., анекс № 279/23.04.2018 г., анекс № 287/25.04.2018 г., анекс № 492/18.07.2018 г., договор № 306/30.04.2018 г., договор № 558/04.09.2018 г., анекс № 752/30.11.2018 г., анекс № 825/20.12.2018 г., договор № 16/07.01.2019 г., анекс № 120/08.03.2019 г., анекс № 163/19.03.2019 г., договор № 223/01.04.2019 г., анекс № 262/09.04.2019 г., анекс № 332/25.04.2019 г., анекс № 423/28.05.2019 г., анекс № 516/28.06.2019 г., анекс № 534/03.07.2019 г., анекс № 554/16.07.2019 г., анекс № 613/15.08.2019 г., анекс № 627/09.09.2019 г., анекс № 663/03.30.2019 г., анекс № 672/08.10.2019 г. и анекс № 680/14.10.2019 г., сключени между Община П. и Сдружение „***“, ведно с фактури; договори № 107/06.02.2017 г., № 328/16.03.2017 г., № 878/21.07.2017 г., № 824/31.07.2017 г., № 973/11.10.2017 г., № 1039/30.10.2017 г., № 140/26.02.2018 г. и № 141/26.02.2018 г., сключени между Община П. и Сдружение„***“, ведно с фактури.
   
	Служебно е извършена справка в Търговския регистър и в Регистър НБД „Население“.

От събраните в хода на административното производство доказателства Комисията установи следното от фактическа страна:

	Сигналът е подаден от лице с посочени три имена, ЕГН, адрес и е подписан.
	
           Александър Иванов е избран за общински съветник в Общински съвет – П. за мандат 2015 г. – 2019 г., като е положил клетва на 30.03.2017 г. и за мандат 2019-2023г., като е положил клетва на 13.11.2019г.
	От извършената справка в Търговски регистър се установява, че:
	Сдружение „***“ с ЕИК *** е с предмет на дейност: Развитие, подпомагане на личностната реализация и изява на младите хора и социална интеграция на младежи в неравностойно положение и осъществяване на всякакви младежки дейности и инициативи. Александър Иванов от 31.07.2018 г. е представляващ сдружението.
	Сдружение „***“ с ЕИК *** е с предмет на дейност: Популяризиране и утвърждаване на футбола и спорта. Представляващ сдружението е Н. Т. Ш., а Александър Иванов е член на Управителния съвет от 02.10.2018 г.
	Сдружение „***“ с ЕИК *** е с предмет на дейност: Развитие на волейболния спорт. Представляващи сдружението са В. А. Д. и Александър Иванов, като Иванов е член на Управителния съвет от 04.06.2018 г. 

	С Решение № 1 от 30.01.2017г., взето с Протокол № 1 от 30.01.2017г., Общински съвет – П. е приел бюджета на Община – П. за 2017г., съгласно Приложения № 1, 2 и 3. С Приложение № 3 „План на бюджетните разходи 2018 г.“ т. 7 „Физкултура и спорт“ - субсидии на спортни клубове, § 45-00, уточненият план на субсидията за 2018 г. е в размер на 500 000 лв.
	Видно от подписан клетвен лист от 30.03.2017г., към датата на приемане на Решение № 1 от 30.01.2017г., Александър Иванов не е бил общински съветник в ОбС-П. и не е гласувал.

С Решение № 112 от 27.07.2017г., взето с Протокол № 8 относно: Актуализация на бюджета на Община – П. към 31.07.2017г., Общински съвет – П. е приел актуализацията на бюджета на Община П. към 31.07.2017г., съгласно Приложения № 1, 2 и 3. С Приложение № 3 „Отчет на бюджетните разходи към 30.06.2017г.“, т. 7 „Физкултура и спорт“ - субсидии на спортни клубове, § 45-00, уточненият план на субсидията за 2017 г. е в размер на 500 000лв., а актуализацията към 31.07.2017 г. е в размер на 850 000 лв.
	 Видно от списъка на поименното гласуване, относно приемане на актуализация на бюджета на Община – П. към 31.07.2017 г., Александър Иванов е гласувал „за“.

	 С Решение № 195 от 29.12.2017г., взето с Протокол № 13 относно: Актуализация на бюджета на Община – П. към 31.12.2017г., Общински съвет – П. е приел актуализацията на бюджета на Община П. към 31.12.2017г., съгласно Приложения № 1, 2 и 3. С Приложение № 3 „Отчет на бюджетните разходи към 31.12.2017г.“, т. 7 „Физкултура и спорт“ - субсидии на спортни клубове, § 45-00, уточненият план на субсидията за 2017 г. е в размер на 850 000 лв., а актуализацията към 31.12.2017 г. е в размер на 1 200 000 лв.
Видно от списъка на поименното гласуване, относно приемане на актуализация на бюджета на Община – П. към 31.12.2017 г., Александър Иванов е гласувал „за“.

            С Решение № 1 от 31.01.2018г., взето с Протокол № 1, относно: Приемане на бюджета на Община – П. за 2018 г., Общински съвет – П. е приел бюджета на Община П. за 2018 г.,съгласно Приложения № 1, 2 и 3. С Приложение № 3 „План на бюджетните разходи 2018 г.“ т. 7 „Физкултура и спорт“ - субсидии на спортни клубове, § 45-00, уточненият план на субсидията за 2018 г. е в размер на 600 000 лв.
	Видно от списъка на поименното гласуване, относно приемане на бюджета на Община – П. за 2018г., Александър Иванов е гласувал „за“.

С Решение № 112 от 31.07.2018г., взето с Протокол № 8 относно: Актуализация на бюджета на Община – П. към 31.07.2018г., Общински съвет – П. е приел актуализацията на бюджета на Община П. към 31.07.2017г., съгласно Приложения № 1, 2 и 3. С Приложение № 3 „Отчет на бюджетните разходи към 30.06.2018г.“, т. 7 „Физкултура и спорт“ - субсидии на спортни клубове, § 45-00, уточненият план на субсидията за 2018 г. е в размер на 600 000 лв., а актуализацията към 31.07.2018 г. е в размер на 1 000 000 лв.
Видно от списъка на поименното гласуване, относно приемане на актуализация на бюджета на Община – П. към 31.07.2018г., Александър Иванов е гласувал „за“.

            С Решение № 204 от 28.12.2018г., взето с Протокол № 14 относно: Актуализация на бюджета на Община – П. към 31.12.2018г., Общински съвет – П. е приел актуализацията на бюджета на Община П. към 31.12.2018г., съгласно Приложения № 1, 2 и 3. С Приложение № 3 „Отчет на бюджетните разходи към 31.12.2017г.“, т. 7 „Физкултура и спорт“ - субсидии на спортни клубове, § 45-00, уточненият план на субсидията за 2018 г. е в размер на 1 000 000 лв., а актуализацията към 31.12.2018 г. е в размер на 1 770 000 лв.
Видно от списъка на поименното гласуване, относно приемане на актуализация на бюджета на Община – П. към 31.12.2018г., Александър Иванов е гласувал „за“.

            С Решение № 2 от 31.01.2019г., взето с Протокол № 1, относно: Приемане на бюджета на Община – П. за 2019 г., Общински съвет – П. е приел бюджета на Община П. за 2018 г.,съгласно Приложения № 1, 2 и 3. С Приложение № 3 „План на бюджетните разходи 2019 г.“ т. 7 „Физкултура и спорт“ - субсидии на спортни клубове, § 45-00, уточненият план на субсидията за 2019 г. е в размер на 1 050 000 лв.
	Видно от списъка на поименното гласуване, относно приемане на бюджета на Община – П. за 2019г., Александър Иванов е гласувал „ЗА“.

С Решение № 122 от 31.07.2019г., взето с Протокол № 8 относно: Актуализация на бюджета на Община – П. към 30.06.2019г., Общински съвет – П. е приел актуализацията на бюджета на Община П. към 30.06.2019г., съгласно Приложения № 1, 2 и 3. С Приложение № 3 „Отчет на бюджетните разходи към 30.06.2019г.“, т. 7 „Физкултура и спорт“ - субсидии на спортни клубове, § 45-00, уточненият план на субсидията за 2019 г. е в размер на 1 050 000 лв., а актуализацията към 30.06.2019 г. е в размер на 1 751 000 лв.
Видно от списъка на поименното гласуване, относно приемане на актуализация на бюджета на Община – П. към 30.06.2019г., Александър Иванов е гласувал „за“.

            С Решение № 12 по Протокол № 3 от 30.12.2019 г., относно: Актуализация на бюджета на Община – П. към 31.12.2019 г., Общински съвет – П. е приел актуализацията на бюджета на Община П. към 31.12.2019 г., съгласно Приложения № 1, 2 и 3. С Приложение № 3 „Отчет на бюджетните разходи към 30.11.2019 г.“, т. 7 „Физкултура и спорт“ - субсидии на спортни клубове, § 45-00, уточненият план на субсидията за 2019 г. е в размер на 1 751 000 лв., а актуализацията към 31.12.2019 г. е в размер на 2 836 000 лв.
	Видно от списъка на поименното гласуване, относно приемане на актуализация на бюджета на Община – П. към 31.12.2019 г. Александър Иванов е гласувал „ЗА“.
	 
	С Решение № 4 по Протокол № 1 от 31.01.2020 г., относно: Приемане на бюджета на Община – П. за 2020 г. Общински съвет – П. е приел бюджета на Община П. за 2020 г.,съгласно Приложения № 1, 2 и 3. С Приложение № 3 „План на бюджетните разходи 2020 г.“ , т. 7 „Физкултура и спорт“ - субсидии на спортни клубове, § 45-00, уточненият план на субсидията за 2020 г. е в размер на 2 000 000 лв.
	Видно от списъка на поименното гласуване, относно приемане на бюджета на Община – П. за 2020 г. Александър Иванов е гласувал „за“.

            От представените по преписката договори между Община П. и посочените по-горе сдружения с нестопанска цел е видно, че на същите са изплащани субсидии от бюджета на общината, в изпълнение на  решенията на Общински съвет – П.
           Видно от Удостоверение с изх. № 125/04.03.2020 г. от Сдружение „***“, Удостоверение с изх. № 15/04.03.2020 г. от Сдружение „***“, Удостоверения с изх. № 44, 45, 46 и 47 от 02.03.2020г. от Сдружение „***“ се установява, че Александър  Иванов, в качеството си на представляващ Сдружение „***“ и член на Управителния съвет на Сдружение „***“ и на Сдружение „***“ не е получавал възнаграждение. 


При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 48, ал. 1 от ЗПКОНПИ.

	За да е осъществен конфликт на интереси по смисъла на чл.2 от ЗПУКИ (отм.) и чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл.2 от ЗПУКИ (отм.), респективно в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Александър Иванов, в качеството си на общински съветник в ОбС-П. е лице, заемало публична длъжност по смисъла на чл. 3, т. 9 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.
	С оглед горното КПКОНПИ е компетентна да разгледа подадения сигнал.

	Конфликтът на интереси предполага упражнени правомощия по служба от лицето, заемало публична, съответно висша публична длъжност и наличието на частен интерес - личен или на свързано лице по смисъла на §1, т. 1 от ДР на ЗПУКИ (отм.), съотв. §1, т.15, от ДР на ЗПКОНПИ, както и съпътстващата го облага, като тези обстоятелства трябва да бъдат установени по несъмнен начин към момента на извършване на преценката за извършено нарушение на разпоредбите на Глава VIII, Раздел II от ЗПКОНПИ.
	В правомощие на Общинския съвет, съгласно разпоредбата на чл. 21, ал. 1, т. 6 от ЗМСМА е приемането и изменението на годишния бюджет на общината, осъществяването на контрол и приемането на отчета за изпълнението му, а съгласно чл. 33, ал. 1, т. 3 общинският съветник има право да участва в обсъждането и решаването на всички въпроси от компетентността на съвета.
	В хода на производството се установи, че Александър Иванов, в качеството му на общински съветник в Общински съвет – П. е упражнил правомощията си на общински съветник, произтичащи от разпоредбата на чл. 33, ал. 1, т. 3 от ЗМСМА при гласуването и приемането на следните решения на ОбС-П.: Решение № 112 от 27.07.2017г., взето с Протокол № 8 относно: Актуализация на бюджета на Община – П. към 31.07.2017г., Решение № 195 от 29.12.2017г., взето с Протокол № 13 относно: Актуализация на бюджета на Община – П. към 31.12.2017г., Решение № 1 от 31.01.2018г., взето с Протокол № 1, относно: Приемане на бюджета на Община – П. за 2018 г., Решение № 112 от 31.07.2018г., взето с Протокол № 8 относно: Актуализация на бюджета на Община – П. към 31.07.2018г., Решение № 204 от 28.12.2018г., взето с Протокол № 14 относно: Актуализация на бюджета на Община – П. към 31.12.2018г., Решение № 2 от 31.01.2019г., взето с Протокол № 1, относно: Приемане на бюджета на Община – П. за 2019 г., Решение № 122 от 31.07.2019г., взето с Протокол № 8 относно: Актуализация на бюджета на Община – П. към 30.06.2019г., Решение № 12 по Протокол № 3 от 30.12.2019 г., относно: Актуализация на бюджета на Община – П. към 31.12.2019 г. и Решение № 4 по Протокол № 1 от 31.01.2020 г., относно: Приемане на бюджета на Община – П. за 2020 г.
	Съгласно чл. 44, ал. 1, т. 5 от ЗМСМА и чл. 84, ал. 1 и ал. 4 от Закона за публичните финанси (ЗПФ), органът, който има правомощия да организира изпълнението и разходването на общинския бюджет, и който има правомощия да внесе в общинския съвет окончателен проект на бюджета, в който, предвидените разходи са описани по пера, дейности и основни параграфи, е кметът на съответната община. Видно от разпоредбата на чл. 11, ал. 1 - 7 от ЗПФ, кметът на общината съставя проектобюджета и го внася за обсъждане и гласуване в общинския съвет. С гласуването на общинския бюджет се цели постигане на финансово осигуряване на посочените в него дейности на общината. Съгласно разпоредбата на чл. 21, ал. 1 от ЗМСМА, решенията, които взема общинският съвет, са от компетентността на общинския съвет като колегиален орган и не са предоставени като правомощие на отделния общински съветник.
	Участвайки в заседанията на Общински съвет – П. и гласувайки „за“ приемането на посочените по-горе решения, Александър Иванов е изпълнил вменените му по закон задължения в съответствие със спецификата на заеманата от него публична, съответно висша публична длъжност. 
	Освен това, от гласуването на решенията не следва пряко разпореждане с определена сума по отношение на Сдружение „***“, Сдружение „***“ и Сдружение „***“, както и не е определен начин, по който сумите да бъдат разходени за спортните клубове. С решенията за приемане на годишния бюджет на Община П. и за неговата актуализация не се създават предпоставки за получаване на облага и не се гарантират финансови средства за точно определено лице.
	По своята правно-организационна форма сдружението представлява доброволно обединение на три или повече лица за извършване на дейност с нестопанска цел. В същността на сдружението е заложена готовността на неговите учредители и членове да полагат лични усилия за постигане на нестопанските му цели.
	Съгласно чл. 12 от Закона за физическото възпитание и спорта (ЗФВС), спортните клубове са сдружения с нестопанска цел или капиталови търговски дружества, които организират практикуването и развитието на физическата активност и спорта чрез индивидуални и групови спортни дейности. Същите осъществяват общественополезна дейност по смисъла на Закона за юридическите лица с нестопанска цел (ЗЮЛНЦ). Съгласно разпоредбата на чл. 133, ал. 2 от ЗФВС, общините могат да подпомагат спортни организации, чиито седалище и дейност се намират на територията на съответната община и които са регистрирани в обществена полза, каквито са Сдружение „***“, Сдружение „***“ и Сдружение „***“. Освен това, съгласно разпоредбата на чл. 3, ал. 6 от ЗЮЛНЦ, юридическите лица с нестопанска цел не разпределят печалба.
	В хода на производството се установи, че Александър Иванов е представляващ Сдружение „***“ от 31.07.2018 г и Сдружение „***“ от 04.06.2018 г., както и член на Управителния съвет на Сдружение „***“ от 02.10.2018 г., но не е получавал възнаграждение за изпълняваните от него длъжности. Следователно между Иванов и посочените сдружения не е налице икономическа зависимост, която да обосновава свързаност помежду им по смисъла на §1, т.15, б. „б“ от ДР на ЗПКОНПИ. Освен това към датата на гласуване на Решение № 112 от 27.07.2017г., Решение № 195 от 29.12.2017г. и Решение № 1 от 31.01.2018г. на ОбС-П., Иванов не е бил член на управителния съвет или представляващ посочените сдружения.
	Предвид горното, се налага изводът, че по отношение на Александър Иванов не е настъпвала реална възможност за реализиране на конкретна облага, което води и до липсата на частен интерес, който би могъл да повлияе върху безпристрастното и обективно изпълнение на правомощията по служба от страна на Иванов при гласуването  на Решение № 112/27.07.2017г., Решение № 195/29.12.2017г., Решение № 1/31.01.2018г., Решение № 112/31.07.2018г., Решение № 204/28.12.2018г., Решение № 2/31.01.2019г., Решение № 122/31.07.2019г., Решение № 12/30.12.2019 г., и Решение № 4/31.01.2020 г. на ОбС-П.
	Липсата на частен интерес на лицето, заемащо публична, респективно висша публична длъжност или на свързано с него лице по смисъла на §1, т. 1 от ДР на ЗПУКИ (отм.), съотв. §1, т.15, от ДР на ЗПКОНПИ при упражняването на правомощията или задълженията му по служба по конкретен повод, изключва наличието на нарушение на разпоредбите на Глава II от ЗПУКИ (отм.), респ. Глава VIII, Раздел II от ЗПКОНПИ от страна на Александър Иванов, в качеството му на лице, заемащо висша публична длъжност по смисъла на чл. 6, ал. 1, т. 32 от ЗПКОНПИ.
	Предвид изложеното, се налага извода, че са налице два от елементите на състава на конфликт на интереси, а именно: лице заемащо публична, респективно висша публична длъжност и упражнени от лицето правомощия по служба. Липсва частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла чл. 52 от ЗПКОНПИ.
В хода на административното производство не се установи Александър Иванов,  в качеството си на общински съветник в ОбС-П., да е упражнил правомощия във връзка с приемането на Решение № 1 от 30.01.2017г. относно приемане на бюджета на Община – П. за 2017 година.
Предвид изложеното, се налага извода, че е налице само един от елементите на състава на конфликт на интереси по чл. 2 от ЗПУКИ (отм.), респективно чл.52 от ЗПКОНПИ, а именно: лице заемало публична, респективно заемащо висша публична длъжност. Липсват обаче упражнени от лицето правомощия по служба в частен интерес – негов или на свързано с него лице. Липсата, на който и да е елемент от понятието „конфликт на интереси“, обуславя извод за невъзможност за нарушаване на забраните по Глава Втора от ЗПУКИ (отм.), респективно Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла на чл.2 от ЗПУКИ (отм.) и чл.52 от ЗПКОНПИ.

	Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,


РЕШИ:

	НЕ УСТАНОВЯВА конфликт на интереси по отношение на Александър Иванов с ЕГН ***, общински съветник в Общински съвет – П., лице, заемало публична длъжност по смисъла на чл. 3, т. 9 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с гласуването на Решение № 112/27.07.2017г., Решение № 195/29.12.2017г., Решение № 1/31.01.2018г., Решение № 112/31.07.2018г., Решение № 204/28.12.2018г., Решение № 2/31.01.2019г., Решение № 122/31.07.2019г., Решение № 12/30.12.2019 г., и Решение № 4/31.01.2020 г. на Общински съвет П., поради липса на частен интерес.


НЕ УСТАНОВЯВА конфликт на интереси по отношение на Александър  Иванов с ЕГН ***, общински съветник в Общински съвет – П., лице, заемало публична длъжност по смисъла на чл. 3, т. 9 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с гласуването на Решение № 1 от 30.01.2017г. на Общински съвет – П., поради липса на упражнени правомощия.

	Препис от решението да се изпрати на Окръжна прокуратура П., с оглед преценка за реализиране на правомощията й по чл. 76, ал. 2 от ЗПКОНПИ.
	
	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.


	КОМИСИЯ:

		ПРЕДСЕДАТЕЛ:………………/п/.………...…….….……/СОТИР ЦАЦАРОВ/

ЗАМЕСТНИК-ПРЕДСЕДАТЕЛ:…..……./п/…..…..……/АНТОН СЛАВЧЕВ/

ЧЛЕН:………………………/п/…………..……...../ АНТОАНЕТА ЦОНКОВА/

ЧЛЕН:…………………….. /п/………………………..…..../ ПЛАМЕН ЙОЦОВ/

ЧЛЕН:………………….……/п……………….….……..../СИЛВИЯ КЪДРЕВА/

